**Azərbaycan Dövlət İqtisad Universitetinin Elmi Şurasının 28 fevral 2019-cu il tarixli iclasının EŞ – 164 saylı qərarı ilə təsdiq edilmiş UNEC-də bakalavriat səviyyəsi üzrə təhsil alan tələbələrin istehsalat təcrübəsinin təşkili və keçirilməsi**

**QAYDALARI**

**1. Ümumi müddəalar**

1.1. Bu Qaydalar UNEC-də ali təhsilin bakalavriat səviyyəsinin əyani və qiyabi təhsilalma formasında təhsil alan tələbələrin istehsalat təcrübələrinin təşkili və keçirilməsi ilə bağlı məsələləri tənzimləyir.

1.2. İstehsalat təcrübəsi əyani təhsilalma formasında IV kursun, qiyabi təhsilalma formasında isə V kursun yaz semestrində 21 kredit (21x30=630 akademik saat) olmaqla respublikada və respublikadan kənar müəssisə və təşkilatlarda təşkil edilir.

1.3. Tələbənin təcrübə obyektində iştirak etməli olduğu aktiv saatların miqdarı 14 həftə (70 təcrübə günü) ərzində minimum 315 akademik saat (hər gün 4,5 akademik saat və 1 akademik saat 45 dəqiqə olmaqla) olaraq müəyyən edilir. Tələbələrin təcrübə keçmə qrafiki 9:00-13:00 (I növbə) və ya 14:00-18:00 (II növbə) olaraq müəyyənləşdirilir.

1.4. Təcrübəyə ayrılan sərbəst saatlar (315 akademik saat) təcrübə ilə əlaqədar sənədlərin tərtib olunmasına və təcrübə rəhbərləri ilə müzakirə edilməsinə, buraxılış işi ilə əlaqədar materialların toplanmasına, sahə üzrə sorğuların həyata keçirilməsinə və s. ayrılır.

1.5. Tələbələrə ixtisasına uyğun təcrübə müəssisəsini müəyyən etmək və həmin müəssisədə təcrübə keçmək hüququ verilir. Bu halda müəssisə rəhbərinin razılıq məktubu noyabr ayının 1-dək fakültə dekanının (mərkəz və məktəb direktorunun) təqdimatı ilə UNEC rektoruna təqdim olunur.

1.6. Startap layihələri UNEC-in İnnovativ Biznes İnkubatorunun “Ekspert Şura”sı tərəfindən qalib olaraq müəyyənləşdirilmiş və təsdiq edilmiş tələbələr istehsalat təcrübəsini keçmiş hesab edilir və onların təcrübə nəticələri 100 bal olaraq qiymətləndirilir.

1.7. “İqtisadiyyat və idarəetmə”, həmçinin “texniki və texnoloji” ixtisas qrupuna daxil olan ixtisaslardan biri üzrə işləyən qiyabi təhsil alan tələbənin bu qrupa daxil olan ixtisaslara uyğun iş yerindən təqdim edilən razılıq məktubu əsasında həmin müəssisədə təcrübə keçməsinə icazə verilir.

1.8. Məhdud sağlamlıq imkanları olan tələbələr üçün istehsalat təcrübəsi onların fiziki xüsusiyyətləri, fərdi imkanları, sağlamlıq durumu və s. məsələlər ilə əlaqədar fərdi istəkləri nəzərə alınmaqla təşkil edilir.

**2. İstehsalat təcrübəsinin təşkili**

2.1. Təcrübəyə aid tədris yükünün bölgüsü Təcrübənin təşkili şöbəsinin rəyi əsasında ixtisas kafedraları və fakültə dekanları (mərkəz və məktəb direktorları) tərəfindən iyun ayının 30-dək müəyyənləşdirilir.

2.2. Təcrübə rəhbərlərinə təcrübə keçən hər tələbəyə görə 6 saat təcrübə yükünün (60 saatdan az olmamaqla) ayrılması nəzərdə tutulur.

2.3. Təcrübə obyektlərini fərdi qaydada müəyyənləşdirmiş tələbələr istisna olmaqla digər tələbələr üçün fakültələr (mərkəz və məktəblər) tərəfindən ixtisasa uyğun təcrübə obyektləri seçilir və həmin təcrübə obyektləri ilə razılaşdırılaraq müqavilənin imzalanması məqsədilə noyabr ayının 1-dək Təcrübənin təşkili şöbəsinə müvafiq təqdimat verilir.

2.4. Təcrübənin təşkili şöbəsi fakültələrdən (mərkəz və məktəblərdən) daxil olmuş təqdimata əsasən dekabr ayının 1-dək müəssisə və təşkilatlarla təcrübə müqavilələrinin imzalanmasını təşkil edir.

2.5. Fakültələr (mərkəz və məktəblər) təcrübə ilə bağlı müəssisə və təşkilatlarla bağlanmış müqavilələrə uyğun olaraq təcrübə keçəcək tələbələrin siyahılarını hazırlayıb dekabr ayının 15-dək Təcrübənin təşkili şöbəsinə təqdim edir. Təcrübənin təşkili şöbəsi yanvar ayının 15-dək müvafiq əmr layihəsini rektora təqdim edir.

2.6. Təcrübənin təşkili şöbəsi və fakültələr (mərkəz və məktəblər) tərəfindən təcrübənin təşkili qaydaları və təcrübə ilə əlaqədar bütün məlumatlar dekabr ayının 15-dək müvafiq vasitələrlə (rəsmi internet səhifəsi, tələbənin şəxsi kabineti, təlimatlandırıcı video-çarxlar və s.) tələbələrə çatdırılır.

**3. Təcrübənin təşkilinə və gedişinə nəzarət**

3.1. Təcrübənin təşkilinə və gedişinə nəzarəti bilavasitə Təcrübənin təşkili şöbəsi həyata keçirir və təcrübə ilə bağlı məsələlərə cavabdehdir.

3.2. Təcrübənin təşkili şöbəsi təcrübənin gedişi və davamiyyətlə bağlı məlumatları təcrübənin yekununda fakültələrin (mərkəz və məktəblərin) və universitetin rəhbərliyinə təqdim edir.

3.3. Müəssisə tərəfindən təyin olunmuş təcrübə rəhbərinin vəzifə və öhdəlikləri UNEC ilə müəssisə arasında bağlanmış müqaviləyə əsasən müəyyən olunur.

3.4. UNEC təcrübə rəhbərlərinin vəzifələri aşağıdakı kimi müəyyən olunur.

- Kafedra tərəfindən tərtib edilən ixtisasın təcrübə proqramını və qrafikini (təcrübə obyektinin xüsusiyyətləri və təcrübə obyektindəki təcrübə rəhbəri tərəfindən verilmiş təkliflər nəzərə alınmaqla), eləcə də müvafiq təcrübə sənədlərini təcrübənin başlanmasına 2 həftə qalmış müəssisə rəhbərliyinə təqdim edir.

- Təcrübə ilə əlaqədar əmr imzalandıqdan sonra bir həftə ərzində tələbələrlə təcrübənin keçirilməsi ilə bağlı görüş keçirir, onları bu qaydalarla tanış edir və tələbələrin akademik təqvimdə müəyyən edilmiş vaxtda təcrübə obyektinə göndərilməsini təşkil edir.

- Həftə ərzində tədris yükündə nəzərdə tutulmuş təcrübə saatına uyğun olaraq təcrübə obyektində təcrübənin gedişinə nəzarət edir.

- Tələbələrin əməyin mühafizəsi və təhlükəsizlik texnikası qaydaları ilə məlumatlandırılmasına cavabdehdir.

- Təcrübə obyektində tələbələrin istehsalat təcrübəsinin təşkilinə və keçirilməsinə, həmçinin təcrübə gündəliyinin doldurulmasına nəzarət edir.

- Təcrübə başa çatdıqdan sonra 5 gün müddətində tələbələrin təcrübə gündəliklərini müəssisədən təhvil alır və gündəlikdə yazılmış qeydlərə və qiymətləndirmələrə əsasən yekun protokol (qiymətləndirmə cədvəli) tərtib edərək Təcrübənin təşkili şöbəsinə təqdim edir.

3.5. Təcrübənin təşkilinə və gedişinə nəzarətdə aşağıdakı sənədlərdən (əlavə olunur) istifadə olunur:

- istehsalat təcrübəsinin təşkili haqqında müqavilə (əlavə 1);

- təcrübə obyektinə göndəriş (əlavə 2);

- təcrübə rəhbərinin təcrübə obyektində monitorinq qrafiki (əlavə 3);

- təcrübə keçən tələbələrin vəzifə təlimatı (əlavə 4);

- UNEC təcrübə rəhbərinin vəzifə təlimatı (əlavə 5);

- Təcrübə obyekti tərəfindən təyin edilmiş təcrübə rəhbərinin vəzifə təlimatı (əlavə 6).

**4.Təcrübə nəticələrinin qiymətləndirilməsi**

4.1. Tədris planında nəzərdə tutlmuş təcrübənin nəticələrinə görə balların (100 bal) yarısı tələbənin təcrübəyə davamiyyətinə görə (50 bal), digər yarısı isə tələbənin təcrübə proqramına uyğun olaraq təcrübə proqramı üzrə tapşırıqların mənimsənilməsinə və obyektdəki təcrübə rəhbərinin tapşırıqlarının icrasına görə (50 bal) müəssisədən təyin olunmuş təcrübə rəhbəri tərəfindən verilir.

4.2. Tələbələrin təcrübəyə davamiyyəti hər iki təcrübə rəhbəri tərəfindən yoxlanılır və davamiyyətlə bağlı məlumat universitetin təyin etdiyi təcrübə rəhbəri tərəfindən Təcrübənin təşkili şöbəsinə təqdim edilir.

4.3. Təcrübəyə davamiyyətinə görə tələbənin topladığı yekun bal tələbənin təcrübədə iştirak etdiyi saatların miqdarının davamiyyətə ayrılan maksimum (50) bala vurularaq və təcrübəyə ayrılmış saatların miqdarına bölünməklə müəssisədəki təcrübə rəhbəri tərəfindən aşağıdakı qaydada hesablanmaqla tələbənin təcrübə gündəliyinin sonunda əks etdirilir:

DGB=TİSMx50/TASM

DGB=davamiyyətə görə bal;

TİSM=təcrübədə iştirak edilən saatların miqdarı;

TASM=təcrübə üçün ayrılan saatların miqdarı.

4.4. Tələbələrin istehsalat təcrübəsi dövründəki fəaliyyətinin yekun qiymətləndirilməsi onun gündəliyi əsasında aşağıdakı kimi aparılır:

- 51 baldan aşağı – “qeyri-kafi”; - F

- 51-60 bal – “qənaətbəxş” - E

- 61-70 – “kafi” - D

- 71-80 – “yaxşı” - C

- 81-90 – “çox yaxşı” - B

- 91-100 – “əla” - A.

4.5. Təcrübənin yekununa görə alınan qeyri-müvəffəq qiymət akademik borc hesab edilir. Təcrübədə müxtəlif səbəblərdən ümumiyyətlə və ya təcrübə üzrə ayrılmış saatların 25%-dən çoxunda iştirak etməyən və müəssisədəki təcrübə rəhbəri tərəfindən qeyri-müvəffəq qiymət verilən tələbələr təkrar təcrübədən keçməlidirlər.

4.6. Akademik borcu yaranmış tələbələrə təcrübə üçün nəzərdə tutulan kredit haqlarının ödənilməsi şərti ilə növbəti tədris ilinin payız və ya yaz semestrlərində tam təcrübə proqramı və saatları üzrə istehsalat təcrübəsi təşkil edilir.